b'\n_START_ARTICLE_\nAttikan murre\n_START_PARAGRAPH_\nAttikan murre (attikalainen kreikka, m.kreik. \xe1\xbc\xa1 \xe1\xbc\x88\xcf\x84\xcf\x84\xce\xb9\xce\xba\xe1\xbd\xb4 \xce\xb4\xce\xb9\xce\xac\xce\xbb\xce\xb5\xce\xba\xcf\x84\xce\xbf\xcf\x82, h\xc4\x93 Attik\xc4\x93 dialektos) oli yksi muinaiskreikan murteista. Se muodosti yhdess\xc3\xa4 joonialaisten murteiden kanssa attikalais-joonialaisten murteiden ryhm\xc3\xa4n, ja sit\xc3\xa4 puhuttiin Attikan alueella, merkitt\xc3\xa4vimp\xc3\xa4n\xc3\xa4 Ateenassa. Ateenan suuren kulttuurisen merkityksen vuoksi murteella on ollut suuri vaikutus kreikan kielen my\xc3\xb6hemp\xc3\xa4\xc3\xa4n kehitykseen.\n_START_SECTION_\nHistoria\n_START_PARAGRAPH_\nAttikan murre oli kehittynyt joonialaisista murteista, joiden alkuper\xc3\xa4ist\xc3\xa4 p\xc3\xa4\xc3\xa4aluetta oli Euboian saari Attikan l\xc3\xa4hist\xc3\xb6ll\xc3\xa4. Ne muodostivat it\xc3\xa4isten kreikkalaismurteiden ryhm\xc3\xa4n yhdess\xc3\xa4 arkado-kyproslaisten murteiden ja varhaisemman mykenel\xc3\xa4isen murteen kanssa._NEWLINE_Attikan murteen p\xc3\xa4\xc3\xa4aluetta oli Attika eli Ateenan kaupunkivaltion muodostanut alue. Alkuper\xc3\xa4isen alueen suhteellisen pienen koon vuoksi murre oli varsin yhten\xc3\xa4inen erityisesti kirjallisessa muodossaan. Ateenan poliittisen j\xc3\xa4rjestelm\xc3\xa4n ja koulutusmahdollisuuksien ansiosta murre oli kirjoitettuna my\xc3\xb6s laajempien piirien k\xc3\xa4yt\xc3\xb6ss\xc3\xa4 kuin monissa muissa kaupunkivaltioissa. Murre levisi my\xc3\xb6s Ateenan perustamiin siirtokuntiin, kuten Lemnoksen siirtokunnat sek\xc3\xa4 Sigeion ja Amfipolis. Koska Ateenassa oli suhteellisen paljon ulkomaalaisia eli metoikkeja, my\xc3\xb6s t\xc3\xa4m\xc3\xa4 levitti murretta muualle; toisaalta attikaan tuli t\xc3\xa4t\xc3\xa4 kautta vaikutteita muista murteista._NEWLINE_Ateenan kaupunkivaltion noustua klassisella kaudella 400-luvulla eaa. Kreikan merkitt\xc3\xa4vimm\xc3\xa4ksi, my\xc3\xb6s Attikan murteesta tuli arvostetuin kreikan murteista ja lopulta yksi t\xc3\xa4rkeimmist\xc3\xa4 koko my\xc3\xb6hemm\xc3\xa4n kreikan kielen kehitykseen vaikuttaneista murteista. Filippos II otti attikalaisen kreikan 300-luvulla eaa. Makedonian valtakunnan viralliseksi kielimuodoksi. Hellenistisell\xc3\xa4 kaudella attikalaisesta kreikasta tuli Makedonian valloitusten my\xc3\xb6t\xc3\xa4 puolestaan L\xc3\xa4hi-id\xc3\xa4n ja Egyptin hellenististen valtakuntien k\xc3\xa4ytt\xc3\xa4m\xc3\xa4 kielimuoto, ja se muodosti pohjan aikakauden yleiskieleksi muodostuneelle koinee-kreikalle._NEWLINE_Attikalainen kreikka oli kreikkalaisen tragedian kielimuoto yhdess\xc3\xa4 doorilaisesta murteesta tulleiden vaikutteiden kanssa, sek\xc3\xa4 kreikkalaisen komedian kielimuoto. 400-luvulta eaa. l\xc3\xa4htien siit\xc3\xa4 tuli my\xc3\xb6s kreikkalaisen proosakirjallisuuden hallitseva kieli, miss\xc3\xa4 se syrj\xc3\xa4ytti joonialaisen murteen, ja sit\xc3\xa4 k\xc3\xa4yttiv\xc3\xa4t muun muassa Thukydides, Ksenofon, Platon, Aristoteles, Lysias, Isokrates, Demosthenes ja Gorgias._NEWLINE_Roomalaisella kaudella kehittyi attikismi eli kirjallisuuden tyylisuuntaus, jossa pyrittiin palaamaan klassisen kauden attikalaiseen kreikkaan aikakauden koinee-kreikan sijasta. Attikisteja olivat muun muassa Plutarkhos ja Lukianos. Attikismi vaikutti my\xc3\xb6s keskiajalla bysantin kreikassa.'